Սառա Բլեքվել

Սառա Բլեքվել (, լրիվ անուն՝ Sarah Ellen Blackwell, ), բրիտանական ծագմամբ ամերիկացի նկարչուհի և գրող։

Կենսագրություն 
Ծնվել է 1828 թվականին Բրիստոլում՝ Անգլիայում, եղել է Սեմյուել Բլեքվելի և նրա կնոջ՝ Հաննա Լեյնի կրտսեր դուստրը։

Չորս տարեկան հասակում նրա ընտանիքը արտագաղթել է Միացյալ Նահանգներ՝ վերջնականապես հաստատվելով Օհայո նահանգի Ցինցինատի քաղաքում։ Հայրը մահացել է, երբ դեռ Սառան երեխա էր, նա կրթություն է ստացել իր ավագ քույրերից՝ բժշկուհիներ Էլիզաբեթից և Էմիլի Բլեքվելներից։ Նրա եղբայրներն էին՝ Սեմյուել Չարլզ Բլեքվելը և սոցիալական բարեփոխիչ Հենրի Բրաուն Բլեքվելը։

Սառան հետաքրքրվել է արվեստով և մոտ 1850 թվականին սկսել է սովորել վերջերս բացված Ֆիլադելֆիայի կանանց համար դիզայնի դպրոցում։ Նա նաև դասեր է վերցրել Նյու Յորքում, իսկ 1855 թվականին նա մեկնել է Եվրոպա կրթությունը շարունակելու համար՝ սովորելով Փարիզում, մինչև Լոնդոնում Ջոն Ռասկինի մոտ գեղանկարչության դասեր վերցնելը։ Մասամբ Եվրոպա մեկնելու համար գումար է վաստակել Ֆիլադելֆիայի երկու թերթերի համար ամեն շաբաթ հոդված գրելով․ այդ հնարավորությունը ստացել է այն բանից հետո, երբ նրա պատմվածքներից մեկը ամսագրային մրցույթում ստացել է մրցանակ։

Եվրոպայում 4 տարի մնալուց հետո վերադառնալով Նյու Յորք՝ նա բացել է ստուդիա և սկսել է գեղանկարչություն և նկարչություն դասավանդել։ Սակայն նա փակել է ստուդիան իր թերապևտ քույրերի հետ աշխատելու համար, նաև շարունակում էր գրել թերթերի և ամսագրերի համար։ Նա հրատարակել է Աննա Էլ Քերոլի մասին նամակների շարքը, որի դերը որպես նախագահ Աբրահամ Լինքոլնի գրասենյակի խորհրդատուի Ամերիկայի քաղաքացիական պատերազմի ժամանակ լայնորեն քննարկվում էր ֆեմինիստների կողմից։ Արդյունքում 1891 թվականին նա հրատարակել է Քերոլի առաջին ամբողջական կենսագրությունը՝ «A Military Genius: Life of Anna Ella Carroll»-ը։ Աննա Քերոլի գործունեության ավելի ուշ կենսագրություններն ու ուսումնասիրությունները ավելի չափավոր են գնահատում այդ կնոջ ձեռքբերումները, քան Բլեքվելի գրքում։

Սառա Բլեքվելը վիվիսեկցիայի դեմ պայքարի ակտիվ մասնակից էր։ Նա ինքնուրույն մեծացրել է երեք որդեգրված երեխաներին՝ Կոռնելիային, Պոլին և Սյուզիին, ինչպես նաև խնամել է քույր Էմիլիի խորթ դստերը՝ Աննային։

Մահացել է 1901 թվականի հունվարի 18-ին։ Թաղված է Նյու Յորքի բրուքլինյան Գրին Վուդ գերեզմանոցում։

Նրա նամակներից շատերը պահպանվում են Ռեդկլիֆ քոլեջի  գրադարանում՝ ընտանեկան թղթերի մեջ։

Մատենագրություն 

 Blackwell, Sarah Ellen. A Military Genius: Life of Anna Ella Carroll of Maryland (1891).

Ծանոթագրություններ

Արտաքին հղումներ 

 Miss Sarah Ellen Blackwell (1828—1901)

Կին կենսագիրներ
Ամերիկացի նկարչուհիներ
Ամերիկացի գրողներ